Nýtt samkomulag um sérnám í heimilislækningum Þróunarmiðstöð íslenskrar heilsugæslu ( ÞÍH ) , Heilsugæsla höfuðborgarsvæðisins og Landspítali undirrituðu 12. janúar 2020 nýtt samkomulag um sérnám í heimilislækningum á Íslandi . Samkomulagið fjallar meðal annars um samstarf þeirra sem að því standa og framkvæmd sérnámsins en 40% af sérnámi sérnámslækna fara fram á sjúkrahúsi . Samstarf heilsugæslunnar og Landspítala um sérnámið var formgert með samkomulagi 2014 en er nú endurnýjað með ýmsum breytingum . Ein mikilvægasta breytingin eða viðbótin er sú að nú fylgir því viðauki fyrir starfsnámstíma á hinum ýmsu deildum þ.e. á kvennadeild , bráðadeild , í lyflækningum og á öldrunardeildum , í geðþjónustu og á Barnaspítala Hringsins . Þar er meðal annars kveðið á um tíma á deildum , hlutverk og ábyrgð klínískra handleiðara og samskipti við sérnámshandleiðara í heilsugæslunni . Markmið samkomulagsins er að skilgreina viðeigandi námskröfur , matskerfi , framvindumat og samskiptaleiðir á milli stofnana er varða sérnámið . Nú stunda nærri 60 læknar sérnám í heimilislækningum á Íslandi en þar af starfar nærri þriðjungur inni á Landspítala á hverjum tíma . Árið 2019 útskrifuðust 8 heimilislæknar að loknu fullu námi . Samkomulagið nú markar áframhaldandi góða samvinnu heilsugæslunnar og Landspítala sem er báðum mikilvægt enda tilgangurinn að mennta heimilislækna til framtíðar fyrir land og þjóð . Í samkomulaginu endurspeglast þannig sameiginleg framtíðarsýn samstarfsaðila um heildstæða samhæfða nálgun að öllu sérnámi lækna á Íslandi með viðeigandi framtíðarmönnun heilbrigðiskerfisins í huga .